Aanvaller skiet glo makker op kleinhoewe doodArgieffoto ŉ Aanvaller is Woensdag in die vroeë oggendure glo deur een van sy makkers op ŉ kleinhoewe in die Hartbeeshoek-omgewing in De Wildt, Gauteng, doodgeskiet. Volgens Juna Niemann, woordvoerder van De Wildt Helpmekaar wat patrollies doen in die omgewing en betrokke is by plaasveiligheid, het die voorval ongeveer 02:00 plaasgevind terwyl die Feldman-gesin, Robert, Hester en hul minderjarige seun, Frikkie, geslaap het. Marius Müller, nasionale operasionele koördineerder van AfriForum, het aan Maroela Media gesê tussen vier en vyf aanvallers het glo ŉ skuifdeur oopgebreek en só toegang tot die huis verkry. Die aanvallers was volgens Niemann gewapen met ŉ panga en ŉ vuurwapen. ŉ Struweling het volgens Niemann tussen Robert en die aanvallers ontstaan en skote is afgevuur. Een van die aanvallers is in die bors gewond en het op die toneel beswyk. Die egpaar en seun is glo met skoenveters vasgebind nadat hulle herhaaldelik geskop en geslaan is. Robert is ook met ŉ panga oor die kop geslaan. “Volgens René Kriel, Robert se dogter, besit haar pa nie ŉ vuurwapen waarvan sy kennis dra nie,” het Niemann gesê. Die verdagtes het hierna te voet van die toneel gevlug, glo nadat hulle pogings om die gesin se motor te steel misluk het. Niemann het gesê ŉ huurder wat om ongeveer 04:00 van nagskof tuis gekom het, het gesien dat die voordeur oopstaan en onraad gemerk. “Hulp is ontbied en Robert is per ambulans na George Mukhari-hospitaal vervoer waar sy toestand as ernstig maar stabiel beskryf word,” het Niemann gesê. Robert het glo skedelbreuk en ander hoofbeserings opgedoen. Kapt. Riana van Aarde, woordvoerder van die polisie, het die aanval aan Maroela Media bevestig. “Ek kan bevestig dat een verdagte geskiet is. Ons weet in dié stadium nog nie presies wat gebeur het nie – die polisie se ondersoek sal al die presiese besonderhede vasstel,” het sy gesê. Van Aarde het gesê die polisie ondersoek ŉ saak van huisroof en moord. Die verdagtes het glo met kontant en selfone van die toneel gevlug.